## Pravilnik za plinske aparate

### NN 135/2005 (14.11.2005.), Pravilnik za plinske aparate

# MINISTARSTVO GOSPODARSTVA, RADA I PODUZETNIŠTVA

**2524**

Na temelju članka 5. Zakona o tehničkim
zahtjevima za proizvode i ocjeni sukladnosti (»Narodne novine«, br. 158/2003.), ministar gospodarstva, rada i poduzetništva
donosi

## PRAVILNIK

### ZA PLINSKE APARATE

PODRUČJE PRIMJENE,
STAVLJANJE NA TRŽIŠTE I SLOBODA KRETANJA

Članak 1.

(1) Ovaj se Pravilnik primjenjuje na:

– aparate na plinovita goriva, koji su
namijenjeni za kuhanje, grijanje, proizvodnju tople vode, hlađenje, rasvjetu
ili pranje, i koji imaju normnu temperaturu vode nižu
od 105 °C (u daljnjem tekstu: »aparati«). Pretlačni
plamenici i ogrjevna tijela koja se opremaju takvim plamenicima također se
smatraju aparatima,

– sigurnosne, kontrolne ili regulacijske naprave
i podsklopovi, osim pretlačnih
plamenika i ogrjevnih tijela koja se opremaju takvim plamenicima, a koji se
zasebno stavljaju na tržište i namijenjeni su ugradnji u aparat (u daljnjem
tekstu: »oprema«).

(2) Aparati posebno namijenjeni korištenju u
industrijskim procesima, koji se obavljaju u industrijskim pogonima, izuzeti su
iz područja primjene određenog stavkom 1. ovoga članka.

(3) Za potrebe ovoga Pravilnika »plinovito
gorivo« označava svako gorivo, koje je pri temperaturi od 15 °C i tlaku od 1
bar u plinovitom stanju.

(4) Za potrebe ovoga Pravilnika, aparat se
»pravilno koristi« ukoliko se:

– ispravno ugradi i pravilno održava u skladu s
uputama proizvođača,

– koristi uz dopuštena odstupanja kvalitete
plina i dopuštena kolebanja dobavnog pretlaka i

– koristi u skladu s predviđenom namjenom ili na
način koji se može razumno predvidjeti.

Članak 2.

(1) Plinski aparati iz članka 1. ovoga
Pravilnika mogu se stavljati na tržište i u uporabu samo, ako pri pravilnoj
uporabi ne ugrožavaju sigurnost ljudi, domaćih životinja i imovine.

(2) Proizvođač ili njegov ovlašteni predstavnik
registrirani u Republici Hrvatskoj odgovorni su za stavljanje plinskih aparata
iz članka 1. ovoga Pravilnika na tržište i u uporabu na području Republike
Hrvatske.

Kada proizvođač ili njegov ovlašteni predstavnik
nisu registrirani u Republici Hrvatskoj, uvoznik je osoba odgovorna za
stavljanje plinskih aparata na tržište Republike Hrvatske i preuzima
odgovornosti koje ima proizvođač prema odredbama ovoga Pravilnika.

(3) Ministarstvo nadležno za gospodarstvo sukladno
članku 15. Zakona o tehničkim zahtjevima za proizvode i ocjeni sukladnosti
obavješćuje ostale države članice Europske unije (u daljnjem tekstu države
članice) i Europsku komisiju (u daljnjem tekstu Komisija) o vrstama plina i
odgovarajućim dobavnim tlakovima, koji se koriste na području Republike
Hrvatske, kao i o svim promjenama.

Članak 3.

Aparati i oprema iz članka 1. ovoga Pravilnika
moraju biti sukladni s odgovarajućim bitnim zahtjevima propisanim u Dodatku I.,
koji je sastavni dio ovoga Pravilnika.

Članak 4.

(1) Ne smije se zabraniti, ograničiti ili
spriječiti stavljanje na tržište i u uporabu aparata iz članka 1. ovoga
Pravilnika, koji su su u skladu s ovim Pravilnikom i
koji imaju oznaku sukladnosti propisanu člankom 10. ovoga Pravilnika.

(2) Ne smije se zabraniti, ograničiti ili
spriječiti stavljanje na tržište opreme iz članka 1. ovoga Pravilnika kojoj je
priložen certifikat propisan u članku 8. stavku 4. ovoga Pravilnika.

Članak 5.

(1) Pretpostavlja se da aparati i oprema
zadovoljavaju bitne zahtjeve propisane u članku 3. ovoga Pravilnika kada
ispunjavaju zahtjeve odgovarajućih hrvatskih norma kojima su prihvaćene
usklađene europske norme čije je referentne brojeve ministarstvo nadležno za
gospodarstvo objavilo u »Narodnim novinama«.

(2) Popis hrvatskih norma iz stavka 1. ovoga
članka objavljuje ministarstvo nadležno za gospodarstvo u »Narodnim novinama«.

Članak 6.

(1) Ako se utvrdi da hrvatske norme navedene u
članku 5. ovoga Pravilnika nisu sukladne u cjelosti s
bitnim zahtjevima propisanim u članku 3. ovoga Pravilnika, te će se norme
brisati iz popisa hrvatskih norma, kako je to propisano u članku 5. stavku 8.
Zakona o tehničkim zahtjevima za proizvode i ocjeni sukladnosti i provesti
postupak sukladno članku 15. Zakona o tehničkim zahtjevima za proizvode i
ocjeni sukladnosti.

(2) Ministarstvo nadležno za gospodarstva
obavješćuje javnost o poduzetim mjerama objavljivanjem istih u »Narodnim
novinama«.

Članak 7.

(1) Kada nadležno inspekcijsko tijelo utvrdi da
aparati, koji se pravilno koriste i nose oznaku sukladnosti, mogu ugroziti
sigurnost ljudi, domaćih životinja ili imovine, poduzet će mjere za povlačenje
proizvoda s tržišta, odnosno zabraniti ili ograničiti njihovo stavljanje na
tržište i u uporabu i o tome mora obavijestiti ministarstvo nadležno za
gospodarstvo navodeći razloge za poduzete mjere, a posebno navodeći sljedeće
razloge nesukladnosti:

a) Neispunjenje bitnih zahtjeva propisanih u
članku 3. ovoga Pravilnika, kada aparat nije sukladan sa zahtjevima norma iz
članka 5. ovoga Pravilnika,

b) Nepravilna primjena norma propisanih u članku
5. ovoga Pravilnika,

c) Nedostatak u normama iz članka 5. ovoga
Pravilnika.

(2) Ministarstvo nadležno za gospodarstvo
obavješćuje međunarodne subjekte o poduzetim mjerama sukladno članku 15. Zakona
o tehničkim zahtjevima za proizvode i ocjeni sukladnosti.

(3) Kada aparat koji nije sukladan nosi oznaku
sukladnosti, nadležno inspekcijsko tijelo poduzet će mjere protiv osobe(a) koja
je neosnovano stavila oznaku sukladnosti.

(4) Ministarstvo nadležno za gospodarstvo
objavljivanjem u »Narodnim novinama« odmah će obavijestiti javnost o poduzetim
mjerama.

POSTUPCI OCJENE
SUKLADNOSTI

Članak 8.

(1) Postupci ocjene sukladnosti serijski
proizvedenih aparata su:

a) Pregled tipa kako je propisano u točki 1.
Dodatka II., koji je sastavni dio ovoga Pravilnika, i

b) Postupci po izboru proizvođača, a prije
stavljanja aparata na tržište:

– Izjava o sukladnosti s tipom, kako je
propisano u točki 2. Dodatka II. ovoga Pravilnika, ili

– Izjava o sukladnosti s tipom (jamstvo
proizvodne kvalitete), kako je propisano u točki 3.

Dodatka II. ovoga Pravilnika, ili

– Izjava o sukladnosti s tipom (jamstvo
kvalitete proizvoda), kako je propisano u točki 4.

Dodatka II. ovoga Pravilnika, ili

– Ovjera, kako je propisano u točki 5. Dodatka
II. ovoga Pravilnika.

(2) U slučaju pojedinačne ili maloserijske
proizvodnje aparata, proizvođač može izabrati pojedinačnu ovjeru kako je
propisano u točki 6. Dodatka II. ovoga Pravilnika.

(3) Po dovršetku postupaka sukladno stavku 1.
točki b) ovoga članka i stavku 2. ovoga članka, na aparat, koji je sukladan,
mora se postaviti oznaka sukladnosti propisana u članku 10. ovoga Pravilnika.

(4) Na opremu navedenu u članku 1. ovoga
Pravilnika primjenjuju se postupci propisani u stavku 1. ovoga članka, s
izuzetkom postavljanja oznake sukladnosti i izdavanja Izjave o sukladnosti.
Opremi se mora priložiti certifikat kojim se potvrđuje sukladnost opreme s
odgovarajućim odredbama ovoga Pravilnika i navode se njezine značajke i način
ugradnje u aparat ili njezino sastavljanje, radi postizanja sukladnosti s
bitnim zahtjevima koji vrijede za gotove aparate.

(5) Kad aparati podliježu i zahtjevima drugih
propisa, koji zahtjevaju stavljanje oznake
sukladnosti, ona označava da su aparati sukladni sa zahtjevima tih propisa.
Kada jedan ili više propisa dozvoljavaju proizvođaču da odabere koje će propise
primjeniti, oznaka sukladnosti označava sukladnost
samo s onim propisima koje je proizvođač primijenio. U tom slučaju, pojedinosti
o tim propisima moraju se navesti u dokumentima, obavijestima ili uputama koje
ti propisi zahtijevaju, a koje se prilažu uz aparate.

(6) Zapisi i prepiska u vezi s ocjenom
sukladnosti moraju biti na službenom jeziku države, u kojoj je registrirano
tijelo za ocjenu sukladnosti ili na jeziku koji je to tijelo prihvatilo.

(7) Za aparate koji se stavljaju na tržište
Republike Hrvatske, upute za uporabu, održavanje i ugradnju, Certifikat o
pregledu tipa, Ovjera i Izjava o sukladnosti moraju biti na hrvatskom jeziku.

Članak 9.

(1) Provedbu postupaka iz članka 8. ovoga
Pravilnika zajedno sa specifičnim zadaćama obavlja tijelo za ocjenu sukladnosti
na temelju rješenja ministra nadležnog za gospodarstvo, ukoliko ispunjava
kriterije propisane u Dodatku V. ovoga Pravilnika.

(2) Tijelo iz stavka 1. ovoga članka ispunjava
kriterije iz Dodatka V. ovoga Pravilnika ukoliko zadovoljava zahtjeve za
osposobljenost, koji su utvrđeni u odgovarajućim hrvatskim normama.

(3) Ministar nadležan za gospodarstvo povući će
rješenje, ako utvrdi da tijelo za ocjenu sukladnosti više ne zadovoljava
kriterije iz stavka 2. Ovoga članka.

(4) Nadzor nad radom i zadovoljavanjem kriterija
za tijela iz stavka 1. ovoga članka provodi ministarstvo nadležno za
gospodarstvo.

(5) Ministarstvo nadležno za gospodarstvo
objavljuje i obnavlja popis tijela za ocjenu sukladnosti u »Narodnim novinama«.

(6) Ministarstvo nadležno za gospodarstvo
obavješćuje Komisiju i ostale države članice o tijelima koje je ovlastilo prema
članku 11. Zakona o tehničkim zahtjevima za proizvode i ocjeni sukladnosti, a
prema stavku 1. ovoga članka i identifikacijskim brojevima koje im je
dodijelila Komisija, kao i o onima koja više na ispunjavaju propisane
kriterije.

Komisija objavljuje i obnavlja u Službenom listu
Europske zajednice popis prijavljenih tijela zajedno s njihovim
identifikacijskim brojevima i ovlastima.

OZNAČIVANJE SUKLADNOSTI

Članak 10.

(1) Oznaka sukladnosti i natpisi moraju biti u
skladu s propisanim oblikom prema članku 14. stavku 8. i 9. ovoga Pravilnika.
Moraju se postaviti na vidljivom mjestu i u lako čitljivom i neizbrisivom
obliku na aparat ili na natpisnu pločicu, koja je na njega pričvršćena.
Natpisna pločica mora biti izrađena na način da se ne može ponovno
upotrijebiti.

(2) Zabranjeno je stavljanje na aparate oznake
čiji bi sadržaj i oblik mogli navesti treće strane da ih zamjene za oznaku
sukladnosti. Dozvoljeno je stavljanje svih drugih oznaka na aparat ili natpisnu
pločicu, pod uvjetom da se time ne smanjuje vidljivost i čitljivost oznake
sukladnosti.

Članak 11.

(1) Kada nadležno inspekcijsko tijelo utvrdi da
je oznaka sukladnosti neopravdano stavljena, proizvođač ili njegov ovlašteni
predstavnik registriran u Republici Hrvatskoj, odnosno uvoznik dužni su
uskladiti proizvod s odredbama koje se odnose na stavljanje oznake sukladnosti.

(2) Kada proizvođač ili njegov ovlašteni
predstavnik registriran u Republici Hrvatskoj, odnosno uvoznik ne postupi na
način kako je to propisano u stavku 1. ovoga članka, nadležno inspekcijsko
tijelo mora poduzeti sve odgovarajuće mjere da spriječi stavljanje na tržište i
u uporabu takvog proizvoda ili mora osigurati da se taj proizvod povuče s
tržišta u skladu s postupcima opisanim u članku 7. ovoga Pravilnika.

Članak 12.

Svaka odluka kojom se ograničava stavljanje na tržište
i u uporabu ili kojom se zahtijeva povlačenje s tržišta aparata u skladu s ovim
Pravilnikom mora biti detaljno obrazložena. Zainteresirane se strane
obavješćuju o toj odluci, kao i o pravnom lijeku u skladu s važećim propisima.

Članak 13.

Inspekcijski nadzor nad stavljanjem plinskih
aparata i opreme na tržište i u uporabu u nadležnosti je inspekcijskih tijela
sukladno s člankom 14. Zakona o tehničkim zahtjevima za proizvode i ocjeni
sukladnosti, u skladu s njihovim djelokrugom.

PRIJELAZNE I ZAVRŠNE
ODREDBE

Članak 14.

(1) Danom primjene ovoga Pravilnika prestaju
vrijediti za plinske aparate iz članka 1. ovoga Pravilnika slijedeći propisi
koji su doneseni i preuzeti na temelju Zakona o normizaciji (»Narodne novine«, br. 55/96):

– Pravilnik o obaveznom atestiranju plinskih
kuhinjskih štednjaka, kuhala, pećnica, roštilja i stolnih štednjaka te o
uvjetima kojima moraju udovoljavati organizacije udruženog rada ovlaštene za
atestiranje tih proizvoda,

– Pravilnik o obvezatnom atestiranju plinskih
uređaja za velike kuhinje i za kampiranje te o uvjetima kojima moraju
udovoljavati pravne osobe ovlaštene za atestiranje tih uređaja,

– Pravilnik o tehničkim normativima za pokretne
plinske peći za grijanje bez priključka na dimnjak,

– Naredba o obaveznom atestiranju pokretnih
plinskih peći za grijanje bez priključka na dimnjak.

(2) Potvrde, odnosno certifikati, izdani na
temelju gornjih Pravilnika ili Naredbe iz stavka 1. ovoga članka, vrijede do
isteka njihove valjanosti, a najkasnije do pristupa Republike Hrvatske
Europskoj uniji ili stupanja na snagu međunarodnog sporazuma o ocjeni
sukladnosti i prihvaćanju industrijskih proizvoda s Europskom unijom.

(3) Dokumentacija i oznake sukladnosti izdane u
inozemstvu vrijede u Republici Hrvatskoj ako zadovoljavaju odredbe članka 13.
Zakona o tehničkim zahtjevima za proizvode i ocjeni sukladnosti.

(4) Ovlaštenja za certificiranja i ispitivanja
izdana na temelju odredaba propisa koji su vrijedili do stupanja na snagu ovoga
Pravilnika, ostaju na snazi pod uvjetima pod kojima su izdani, za pravne osobe,
odnosno laboratorije, do pristupa Republike Hrvatske Europskoj uniji ili do
stupanja na snagu međunarodnog sporazuma o ocjeni sukladnosti i prihvaćanju
industrijskih proizvoda s Europskom unijom, odnosno do objave u »Narodnim
novinama« popisa tijela za ocjenu sukladnosti, ovlaštenih prema odredbama ovoga
Pravilnika, a najkasnije do 1. siječnja 2008. godine.

(5) Nadzor nad radom tijela iz stavka 4. ovoga
članka provodi ministarstvo nadležno za gospodarstvo.

(6) Do objave u »Narodnim novinama« popisa
tijela za ocjenu sukladnosti, ovlaštenih prema članku 9. ovoga Pravilnika,
sukladnost plinskih aparata sa zahtjevima ovoga Pravilnika obavljat će tijela
iz stavka 4. ovoga članka prema postupcima »Pregled tipa« iz točke 1. i »Izjava
o sukladnosti s tipom« iz točke 2. Dodatka II. ovoga Pravilnika.

(7) Nakon pristupa Republike Hrvatske Europskoj
uniji ili stupanja na snagu međunarodnog sporazuma o ocjeni sukladnosti i
prihvaćanju industrijskih proizvoda s Europskom unijom, sukladnost plinskih
aparata sa zahtjevima ovoga Pravilnika provodit će samo tijela za ocjenu
sukladnosti prijavljena Europskoj komisiji (Prijavljena tijela).

(8) Označivanje sukladnosti prema zahtjevima
ovoga Pravilnika, od dana stupanja na snagu ovoga Pravilnika do pristupanja
Republike Hrvatske Europskoj uniji ili do stupanja na snagu međunarodnog
sporazuma o ocjeni sukladnosti i prihvaćanju industrijskih proizvoda s
Europskom unijom, obavlja se stavljanjem potvrdbenog
znaka sukladno Pravilniku o izgledu i upotrebi potvrdbenog
znaka (»Narodne novine«, 88/98, 165/98 i 8/99), kojem je pridodan idetifikacijski broj tijela koje provodi postupak ocjene
sukladnosti prema zahtjevima ovoga Pravilnika.

(9) Nakon pristupa Republike Hrvatske Europskoj
uniji ili stupanjem na snagu međunarodnog sporazuma o ocjeni sukladnosti i
prihvaćanju industrijskih proizvoda s Europskom unijom, označivanje sukladnosti
prema zahtjevima ovoga Pravilnika, obavlja se stavljanjem oznake sukladnosti
koja je propisana u Dodatku III. ovoga Pravilnika.

Članak 15.

(1) Za aparate iz članka 1. ovoga Pravilnika
koji nisu bili obuhvaćeni propisima iz članka 14. stavka 1. ovoga Pravilnika,
primjena ovoga Pravilnika obvezatna je od 1. srpnja 2006. g.

(2) Nakon pristupa Republike Hrvatske Europskoj
uniji ili stupanjem na snagu međunarodnog sporazuma o ocjeni sukladnosti i
prihvaćanju industrijskih proizvoda s Europskom unijom u ovom Pravilniku i
njegovim Dodacima upotrebljava se:

– »EZ pregled tipa« umjesto »pregled tipa«,

– »EZ izjava o sukladnosti s tipom« umjesto
»Izjava o sukladnosti s tipom«,

– »EZ ovjera« umjesto »ovjera«,

– »EZ pojedinačna ovjera« umjesto »pojedinačna
ovjera«,

– »EZ certifikat o pregledu tipa« umjesto
»certifikat o pregledu tipa«,

– »EZ nadzor« umjesto »nadzor«,

– »Zajednica«, koja podrazumijeva Europsku
zajednicu, umjesto »Republika Hrvatska«.

(3) Do pristupanja Republike Hrvatske Europskoj
uniji ili do stupanja na snagu međunarodnog sporazuma o ocjeni sukladnosti i
prihvaćanju industrijskih proizvoda s Europskom unijom ne primjenjuju se članak
2. stavak 3. i članak 9. stavak 6. i pojedini dijelovi u Pravilniku i Dodacima
ovoga Pravilnika koji se odnose na obveze prema Komisiji i državama članicama.

Članak 16.

Ovaj Pravilnik stupa na snagu osmog dana od dana
objave u »Narodnim novinama« a primjenjuje se od 31. ožujka 2006.

Klasa: 018-04/00-01/03

Urbroj: 526-01-04-545

Zagreb, 1. kolovoza
2005.

Ministar

**Branko Vukelić**, v. r.

DODATAK I.

BITNI ZAHTJEVI

**Prethodna
napomena:**

Obveze koje proizlaze iz bitnih zahtjeva u ovom
Dodatku za aparate vrijede i za opremu kada postoje odgovarajući rizici.

1.
OPĆI UVJETI

1.1       Aparati
moraju biti tako konstruirani i izrađeni da rade sigurno i da ne predstavljaju
nikakvu opasnost za osobe, domaće životinje ili imovinu prilikom pravilnog
korištenja kako je propisano u članku 1. stavku 4. ovoga Pravilnika.

1.2       Prilikom
stavljanja na tržište svi aparati moraju:

– imati priložene tehničke upute namijenjene ugraditelju
(instalateru),

– imati priložene upute za uporabu i održavanje namijenjene korisniku,

– nositi odgovarajuća upozorenja koja se također moraju navesti i na ambalažu.

Upute i upozorenja moraju biti na hrvatskom jeziku, te na službenom jeziku ili
jezicima države odredišta.

1.2.1    Tehničke upute
namijenjene ugraditelju moraju sadržavati sve
potrebne upute za ugradnju, prilagodbu i održavanje, kako bi se osiguralo
pravilno izvođenje tih radnji i sigurna uporaba aparata. U uputama se mora
posebno navesti sljedeće:

– vrstu plina koji se koristi,

– dobavni tlak plina koji se koristi,

– potrebni dotok svježeg zraka:

• za izgaranje,

• za izbjegavanje stvaranja opasnih neizgorjelih plinskih
smjesa u aparatima koji nisu opremljeni napravom navedenom u točki 3.2.3 ovoga
Dodatka,

– uvjete za odvod proizvoda izgaranja (dima),

– za pretlačne plamenike i grijaća tijela
(izmjenjivače topline), koja se opremaju takvim plamenicima, njihove značajke,
zahtjeve za sastavljanje (montažu) radi postizanja sukladnosti s bitnim
zahtjevima koji se primjenjuju na gotove aparate i, ukoliko je primjereno,
popis kombinacija prema preporuci proizvođača.

1.2.2    Upute za uporabu i održavanje
namijenjene korisniku moraju sadržavati sve obavijesti potrebne za sigurnu
uporabu i moraju posebno ukazati korisniku na svako ograničenje kod uporabe.

1.2.3    Upozorenja na aparatu i
njegovoj ambalaži moraju jasno sadržavati vrstu plina koji se koristi, dobavni
tlak plina koji se koristi i svako ograničenje pri uporabi, a posebno
ograničenje prema kojem se aparat mora postaviti samo u prostorima s dostatnim
provjetravanjem.

1.3       Oprema
koja je sastavni dio aparata mora se konstruirati i ugraditi na način da
ispravno udovoljava svojoj namjeni kada je ugrađena sukladno uputama za
ugradnju.

Upute za ugradnju, prilagodbu, posluživanje i održavanje moraju se priložiti
dotičnoj opremi.

2.
MATERIJALI

2.1
Materijali moraju odgovarati svojoj namjeni i moraju izdržati tehničke,
kemijske i toplinske uvjete kojima će, prema očekivanjima, biti izloženi.

2.2       Značajke
materijala koje su bitne za sigurnost mora jamčiti proizvođač ili njegov
ovlašteni predstavnik registriran u Republici Hrvatskoj, odnosno uvoznik.

3.
KONSTRUKCIJA I IZRADA

3.1       **Općenito**

3.1.1    Aparati se moraju
izraditi tako da pri pravilnom korištenju ne može doći do nestabilnosti,
izobličenja, loma ili trošenja koja bi narušila njihovu sigurnost.

3.1.2    Kondenzat koji nastaje
pri paljenju i/ili tijekom uporabe ne smije utjecati na sigurnost aparata.

3.1.3    Aparati moraju biti
konstruirani i izrađeni tako da se opasnost eksplozije u slučaju vanjskog
požara svede na najmanju moguću mjeru.

3.1.4    Aparati moraju biti
izrađeni tako da ne može doći do neželjenog prodora vode i zraka u plinovodne
dijelove.

3.1.5    U slučaju dozvoljenog
kolebanja pomoćne energije, aparati moraju nastaviti sigurno raditi.

3.1.6    Nedozvoljeno kolebanje
ili kvar pomoćne energije ili njezina ponovna uspostava ne smiju uzrokovati
opasno stanje.

3.1.7    Aparati moraju biti
konstruirani i izrađeni na način da se izbjegnu električne opasnosti. U
području primjene tehničkih propisa o električnoj opremi namijenjenoj za rad unutar
određenih naponskih granica, smatra se da sukladnost sa sigurnosnim zahtjevima
propisanim tim propisima u pogledu električnih opasnosti predstavlja ispunjenje
ovoga zahtjeva.

3.1.8    Svi dijelovi aparata
izvrgnuti tlaku moraju izdržati mehanička i toplinska naprezanja bez
deformacija koje bi utjecale na sigurnost.

3.1.9    Aparati moraju biti
konstruirani i izrađeni tako da kvar sigurnosne, kontrolne ili regulacijske
naprave ne može uzrokovati opasno stanje.

3.1.10  Ukoliko je aparat opremljen sigurnosnim
i kontrolnim napravama, djelovanje kontrolnih naprava ne smije ugroziti prorad sigurnosnih naprava.

3.1.11  Svi dijelovi aparata, koji su
postavljeni ili podešeni tijekom izrade i kojima korisnik ili ugraditelj ne smije rukovati, moraju se odgovarajuće
zaštititi.

3.1.12  Uklopne i
regulirajuće naprave moraju biti jasno označene i nositi odgovarajuće upute
kako bi se spriječila pogreška pri rukovanju. Njihova konstrukcija mora biti
izvedena na način koji onemogućava slučajne pogreške pri rukovanju.

3.2       **Istjecanje neizgorjelog
plina**

3.2.1    Aparati moraju biti
izrađeni tako da količina propuštanja plina ne predstavlja opasnost.

3.2.2    Aparati moraju biti
izrađeni tako da je istjecanje plina tijekom paljenja i ponovljenog paljenja
nakon gašenja plamena ograničeno, kako bi se spriječilo opasno nakupljanje neizgorjelog plina u aparatu.

3.2.3    Aparati namijenjeni
uporabi u zatvorenim prostorima i prostorijama moraju biti opremljeni posebnim
napravama koje sprječavaju opasno nakupljanje neizgorjelog
plina u takvim prostorima i prostorijama.

Aparati koji nisu opremljeni takvim napravama mogu se koristiti samo u
prostorima u kojima je dostatno provjetravanje da bi se izbjeglo opasno
nakupljanje neizgorjelog plina.

Vodeći računa o značajkama aparata propisat će se odgovarajući uvjeti za
provjetravanje prostorija u koje se ugrađuju plinski aparati bez priključka na
dimnjak.

Ugostiteljski aparati i aparati pogonjeni plinom koji
sadrži otrovne sastojke moraju se opremiti gore navedenom napravom za
sprječavanje opasnog nakupljanja neizgorjelog plina.

3.3       **Paljenje**

Aparati moraju biti tako izrađeni da se pri pravilnoj uporabi:

– paljenje i ponovno paljenje odvija nesmetano i

– da je osigurano međupaljenje.

3.4       **Izgaranje**

3.4.1    Aparati moraju biti tako
izrađeni da je pri pravilnom korištenju osigurana stabilnost plamena i da
proizvodi izgaranja ne sadrže neprihvatljive koncentracije tvari koje su štetne
po zdravlje.

3.4.2    Aparati moraju biti tako
izrađeni da prilikom pravilne uporabe ne može doći do slučajnog istjecanja
proizvoda izgaranja.

3.4.3    Aparati spojeni na dimovodnu cijev za odvod proizvoda izgaranja moraju biti
tako izrađeni da u uvjetima nepravilnog propuha kroz dimnjak ne dođe do
istjecanja opasne količine proizvoda izgaranja u dotičnu prostoriju.

3.4.4    Samostojeći kućanski
aparati za grijanje bez dimnjaka i protočne vodogrijalice
bez dimnjaka ne smiju uzrokovati u dotičnoj prostoriji ili prostoru takovu
koncentraciju ugljičnog monoksida koja bi mogla
predstavljati opasnost po zdravlje izloženih osoba, imajući u vidu predvidivo
trajanje njihovog izlaganja.

3.5       **Učinkovito korištenje energije**

Aparati moraju biti tako izrađeni da osiguraju učinkovito korištenje energije,
uzimajući u obzir stanje tehnike i sigurnosna polazišta.

3.6       **Temperature**

3.6.1    Dijelovi aparata koji su
predviđeni postavljanju u neposrednoj blizini poda ili drugih ploha ne smiju
postići temperature koje predstavljaju opasnost za okruženje.

3.6.2    Površinska temperatura
drški i ručica aparata namijenjenih rukovanju ne smiju predstavljati opasnost
za korisnika.

3.6.3    Površinske temperature
vanjskih dijelova aparata namijenjenih kućanskoj uporabi, s izuzetkom površina
ili dijelova povezanih s prijenosom topline, ne smiju pri radnim uvjetima
predstavljati opasnost za korisnika, a naročito za djecu kod koje u obzir treba
uzeti odgovarajuće razdoblje reagiranja.

3.7       **Prehrambeni proizvodi, pitka voda i voda za
pranje (sanitarne namjene**)

Materijali i sastavni dijelovi korišteni za izradu aparata, koji mogu doći u
dodir s hranom, pitkom vodom i vodom za pranje, ne smiju narušiti njihovu
kvalitetu.

DODATAK II.

POSTUPCI OCJENE
SUKLADNOSTI

1.
PREGLED TIPA

1.1       Pregled
tipa čini dio postupka kojim tijelo za ocjenu sukladnosti provjerava i
potvrđuje da aparat kao uzorak predviđene proizvodnje, udovoljava odgovarajućim
odredbama ovoga Pravilnika.

1.2       Zahtjev
za pregled tipa mora podnijeti proizvođač ili njegov ovlašteni predstavnik
registriran u Republici Hrvatskoj, samo jednom tijelu za ocjenu sukladnosti.

1.2.1    Zahtjev mora sadržavati:

– naziv i adresu proizvođača, a ako zahtjev podnosi njegov ovlašteni
predstavnik i njegov naziv i adresu,

– pismenu izjavu da zahtjev nije podnesen niti jednom drugom tijelu za ocjenu
sukladnosti,

– konstrukcijsku dokumentaciju propisanu u Dodatku IV. koji je sastavni dio
ovoga Pravilnika.

1.2.2    Proizvođač mora tijelu
za ocjenu sukladnosti staviti na raspolaganje aparat koji predstavlja uzorak namjeravane proizvodnje (u nastavku »tip«). Tijelo za
ocjenu sukladnosti može zahtijevati daljnje primjerke tipa ukoliko je to
neophodno za program ispitivanja.

Tip može osim toga obuhvatiti više inačica (varijanti) istog proizvoda pod
uvjetom da te inačice ne posjeduju drugačije značajke u pogledu vrste rizika.

1.3       Tijelo za
ocjenu sukladnosti mora:

1.3.1    Pregledati
konstrukcijsku dokumentaciju i provjeriti je li tip izrađen sukladno
konstrukcijskoj dokumentaciji i navesti elemente koji su konstruirani u skladu
s odgovarajućim zahtjevima norma iz članka 5. ovoga Pravilnika i bitnim
zahtjevima ovoga Pravilnika;

1.3.2    Izvesti ili dati da se
izvedu odgovarajući pregledi i/ili ispitivanja kako bi se provjerilo da li
rješenja koje je usvojio proizvođač zadovoljavaju bitne zahtjeve, ako nisu
primijenjene norme iz članka 5. ovoga Pravilnika;

1.3.3    Izvesti ili dati da se
izvedu odgovarajući pregledi i/ili ispitivanja kako bi se provjerilo jesu li
odgovarajuće norme stvarno primijenjene, za koje se je proizvođač odlučio, a
čime se osigurava sukladnost s bitnim zahtjevima.

1.4       Ukoliko
je tip sukladan s odredbama ovoga Pravilnika, tijelo za ocjenu sukladnosti mora
podnositelju zahtjeva izdati certifikat o pregledu tipa. Certifikat mora
sadržavati zaključke pregleda, moguće uvjete njegove valjanosti i potrebne
podat­ke za prepoznavanje odobrenog tipa i opise
njegovog rada, ukoliko su potrebni. Odgovarajuća tehnička dokumentacija kao što
su crteži i sheme moraju se priložiti certifikatu.

1.5       Tijelo
za ocjenu sukladnosti mora odmah obavijestiti ostala tijela za ocjenu sukladnosti
o izdavanju certifikata o pregledu tipa i mogućim dodacima tipu koji su
navedeni u točki 1.7 ovoga Dodatka. Ona mogu dobiti presliku certifikata o
pregledu tipa i/ili dodacima istog i na opravdan zahtjev mogu dobiti presliku
priloga certifikatu i izvješća o pregledima i ispitivanjima koja su obavljena.

1.6       Tijelo
za ocjenu sukladnosti koje odbije izdati ili povuče certifikat o pregledu tipa
mora odmah o tome obavijestiti ministarstvo nadležno za gospodarstvo koje mu je
izdalo rješenje, nadležna inspekcijska tijela i ostala tijela za ocjenu
sukladnosti i navesti obrazloženje odluke.

1.7
Podnositelj zahtjeva mora izvješćivati tijelo za ocjenu sukladnosti, koje je
izdalo certifikat o pregledu tipa, o svim promjenama odobrenog tipa, koje bi mogle
utjecati na sukladnost s bitnim zahtjevima.

Tijelo za ocjenu sukladnosti, koje je izdalo certifikat o pregledu tipa, mora
dodatno odobriti izmjene odobrenog tipa, ukoliko takve promjene utječu na
sukladnost s bitnim zahtjevima ili uvjetima propisanim za korištenje aparata.
Dodatno odobrenje izdaje se u obliku dodatka izvornom certifikatu o pregledu
tipa.

2.
IZJAVA O SUKLADNOSTI S TIPOM

2.1       Izjava o
sukladnosti s tipom je dio postupka kojim proizvođač izjavljuje da su dotični aparati
u skladu s tipom opisanim u certifikatu o pregledu tipa i da su sukladni
odgovarajućim bitnim zahtjevima ovoga Pravilnika. Proizvođač ili njegov
ovlašteni predstavnik registriran u Republici Hrvatskoj, mora postaviti oznaku
sukladnosti na svaki aparat i sastaviti pismenu Izjavu o sukladnosti. Izjava o
sukladnosti može obuhvatiti jedan ili više aparata, a proizvođač ju je dužan
čuvati. Oznaku sukladnosti mora pratiti identifikacijski broj tijela za ocjenu
sukladnosti odgovornog za nenajavljene provjere navedene u točki 2.3 ovoga
Dodatka.

2.2
Proizvođač mora poduzeti sve potrebne mjere kako bi osigurao da proizvodni
proces, uključujući završnu kontrolu i ispitivanje proizvoda ima za posljedicu
istovrsnost proizvoda i sukladnost svih aparata s tipom opisanim u certifikatu
o pregledu tipa i s odgovarajućim zahtjevima ovoga Pravilnika. Tijelo za ocjenu
sukladnosti koje odabire proizvođač, mora obavljati nenajavljene provjere na
aparatima prema točki 2.3 ovoga Dodatka.

2.3       Provjere
aparata na mjestu proizvodnje tijelo za ocjenu sukladnosti mora nenajavljeno
obavljati u rokovima od najviše godinu dana ili češće. Potrebno je pregledati
odgovarajući broj aparata i provesti odgovarajuća ispitivanja propisana u
primjenjivim normama iz članka 5. ovoga Pravilnika ili njima jednakovrijedna
ispitivanja kako bi se osigurala sukladnost s odgovarajućim bitnim zahtjevima
ovoga Pravilnika.

Tijelo za ocjenu sukladnosti u svakom će slučaju odrediti je li ova ispitivanja
potrebno obaviti u cjelosti ili djelomično. U slučaju
odbijanja jednog ili više aparata tijelo za ocjenu sukladnosti poduzima
odgovarajuće mjere kako bi spriječilo prodaju tih aparata.

3.
IZJAVA O SUKLADNOSTI S TIPOM (jamstvo proizvodne kvalitete)

3.1       Izjava o
sukladnosti s tipom (jamstvo proizvodne kvalitete) postupak je kojim proizvođač
koji zadovoljava obveze propisane u točki 3.2 ovoga Dodatka izjavljuje da su
dotični aparati u skladu s tipom opisanim u cerifikatu
o pregledu tipa i da su sukladni odgovarajućim bitnim zahtjevima ovoga
Pravilnika. Proizvođač ili njegov ovlašteni predstavnik registriran u Republici
Hrvatskoj, mora postaviti oznaku sukladnosti na svaki aparat i sastaviti
pismenu Izjavu o sukladnosti. Ova izjava može obuhvatiti jedan ili više
aparata, a proizvođač ju je dužan čuvati. Oznaku sukladnosti mora pratiti
identifikacijski broj tijela za ocjenu sukladnosti odgovornog za nadzor.

3.2.      Proizvođač
primjenjuje sustav kvalitete koji osigurava sukladnost aparata s tipom kao što
je opisano u certifikatu o pregledu tipa i s odgovarajućim bitnim zahtjevima
ovoga Pravilnika. Proizvođač podliježe nadzoru kako je navedeno u točki 3.4
ovoga Dodatka.

3.3       Sustav
kvalitete

3.3.1    Proizvođač mora za
dotične aparate podnijeti zahtjev za odobrenjem svoga sustava kvalitete tijelu
za ocjenu sukladnosti po vlastitom izboru.

Zahtjev mora sadržavati:

– dokumentaciju o sustavu kvalitete,

– Izjavu da će provoditi obveze koje proizlaze iz odobrenog sustava kvalitete,

– Izjavu da će održavati odobreni sustav kvalitete kako bi se osigurala njegova
trajna prikladnost i djelotvornost,

– dokumentaciju koja se odnosi na odobreni tip i presliku certifikata o
pregledu tipa.

3.3.2    Svi elementi, zahtjevi i
odredbe koje proizvođač usvoji moraju se dokumentirati na sustavan i logičan
način u obliku mjera, postupaka i pisanih uputa. Takva dokumentacija o sustavu
kvalitete mora omogućiti jednoobrazno tumačenje programa kvalitete, planova,
priručnika i zapisa. Ista posebno sadržava primjeren opis:

– ciljeva kvalitete, organizacijskog ustroja i odgovornosti uprave kao i
njezinih ovlaštenja u pogledu kvalitete aparata,

– proizvodnih procesa, kontrole kvalitete i tehnika osiguranja kvalitete te
sustavnih postupaka koji će se koristiti,

– pregleda i ispitivanja koji će se provoditi prije, tijekom i nakon izrade te
učestalost kojim će se provoditi,

– načina praćenja postizanja zahtjevane kvalitete
aparata i stvarnog djelovanja sustava kvalitete.

3.3.3    Tijelo za ocjenu
sukladnosti mora pregledati i ocijenti sustav
kvalitete kako bi utvrdilo da li ispunjava zahtjeve propisane u točki 3.3.2
ovoga Dodatka. Ono mora prihvatiti sukladnost s onim zahtjevima glede sustava
kvalitete koji su propisani odgovarajućim hrvatskim normama kojom je prihvaćena
usklađena europska norma.

O svojoj odluci obavješćuje proizvođača i ostala tijela za ocjenu sukladnosti.

Obavijest proizvođaču mora sadržavati zaključke pregleda, naziv i adresu tijela
za ocjenu sukladnosti i obrazloženu odluku o ocjeni.

3.3.4    Proizvođač mora
obavješćivati tijelo za ocjenu sukladnosti, koje je odobrilo sustav kvalitete,
o svim poboljšanjima sustava kvalitete u odnosu na promjene koje donose (na
primjer, nove tehnologije i poimanja kvalitete).

Tijelo za ocjenu sukladnosti mora pregledati predložene izmjene i odlučiti da
li izmijenjeni sustav kvalitete zadovoljava odgovarajuće odredbe ili je
potrebno provesti novo ocjenjivanje. O svojoj odluci obavješćuje proizvođača.
Obavijest mora sadržavati rezultate kontrole i obrazloženu odluku o ocjeni.

3.3.5    Tijelo za ocjenu
sukladnosti koje povlači odobrenje sustava kvalitete o tome mora obavijestiti
ostala tijela za ocjenu sukladnosti uz obrazloženje odluke.

3.4       Nadzor

3.4.1    Svrha je nadzora
osigurati da proizvođač uredno ispunjava obveze koje proizlaze iz odobrenog
sustava kvalitete.

3.4.2    Proizvođač u svrhu
inspekcije tijelu za ocjenu sukladnosti mora omogućiti pristup mjestu
proizvodnje, kontrole, ispitivanja i skladištenja, te mu dostaviti sve potrebne
podatke, a posebno:

– dokumentaciju o sustavu kvalitete,

– zapise o kvaliteti kao što su izvješća o kontroli i podaci o ispitivanju,
podaci o umjeravanju, izvješća o osposobljenosti osoblja, itd.

3.4.3    Tijelo za ocjenu
sukladnosti mora najmanje jednom u dvije godine obaviti provjeru kako bi
osiguralo da proizvođač održava i primjenjuje odobreni sustav kvalitete i mora
dostaviti proizvođaču izvješće o provjeri.

3.4.4    Tijelo za ocjenu
sukladnosti može nenajavljeno posjećivati proizvođača. Tijekom takvih posjeta
tijelo za ocjenu sukladnosti može provoditi ispitivanja aparata ili ih dati
ispitati. Ono proizvođaču mora dostaviti izvješće o kontroli i po potrebi
izvješće o ispitivanju, ako je ono provedeno.

3.4.5    Proizvođač može, na
zahtjev, zainteresiranim stranama dostaviti izvješća tijela za ocjenu
sukladnosti.

4.
IZJAVA O SUKLADNOSTI S TIPOM (jamstvo kvalitete proizvoda)

4.1       Izjava o
sukladnosti s tipom (jamstvo kvalitete proizvoda) je dio postupka kojim
proizvođač, koji udovoljava obvezama prema točki 4.2 ovoga Dodatka izjavljuje
da su dotični aparati sukladni tipu opisanom u certifikatu o pregledu tipa i da
zadovoljavaju bitne zahtjeve ovoga Pravilnika. Proizvođač ili njegov ovlašteni
predstavnik registriran u Republici Hrvatskoj, mora postaviti oznaku
sukladnosti na svaki aparat i sastaviti pismenu Izjavu o sukladnosti. Ova
izjava može obuhvatiti jedan ili više aparata, a proizvođač ju je dužan čuvati.

Oznaku sukladnosti mora pratiti identifikacijski broj tijela za ocjenu
sukladnosti odgovornog za nadzor.

4.2
Proizvođač mora primjeniti odobren sustav kvalitete
za završnu kontrolu aparata i kod ispitivanja, kako je propisano u točki 4.3
ovoga Dodatka, i podliježe nadzoru kako je propisano u točki 4.4 ovoga Dodatka.

4.3       Sustav
kvalitete

4.3.1    Sukladno ovom postupku,
proizvođač mora za dotične aparate podnijeti zahtjev za odobrenje svog sustava
kvalitete tijelu za ocjenu sukladnosti po vlastitom izboru.

Zahtjev mora sadržavati:

– dokumentaciju o sustavu kvalitete,

– izjavu da će provoditi obveze koje proizlaze iz odobrenog sustava kvalitete,

– izjavu da će održavati odobreni sustav kvalitete kako bi se osigurala njegova
trajna prikladnost i djelotvornost,

– dokumentaciju koja se odnosi na odobreni tip i presliku certifikata o
pregledu tipa.

4.3.2    U okviru sustava kvalitete,
svaki se aparat mora pregledati i moraju se provesti odgovarajuća ispitivanja
utvrđena u odgovarajućoj normi odnosno normama iz članka 5. ovoga Pravilnika
ili njima jednakovrijedna ispitivanja, kako bi se provjerila sukladnost s
odgovarajućim bitnim zahtjevima ovoga Pravilnika.

Svi elementi, zahtjevi i odredbe koje proizvođač usvoji moraju se dokumentirati
na sustavan i logičan način u obliku mjera, postupaka i pisanih uputa. Ovakva
dokumentacija sustava kvalitete mora omogućiti jednoobrazno tumačenje programa,
planova, priručnika i zapisa o kvaliteti.

Dokumentacija o sustavu kvalitete posebno treba sadržavati primjeren opis:

– ciljeva kvalitete, organizacijskog ustroja i odgovornosti uprave i njezinih
ovlaštenja u pogledu kvalitete aparata,

– provjera i ispitivanja koje je potrebno obaviti nakon izrade,

– postupke provjere stvarnog djelovanja sustava kvalitete.

4.3.3    Tijelo za ocjenu
sukladnosti mora pregledati i ocijenti sustav kvalitete
kako bi utvrdilo da li on ispunjava zahtjeve propisane u točki 4.3.2 ovoga
Dodatka. Ono mora prihvatiti sukladnost s onim zahtjevima glede sustava
kvalitete koji su propisani odgovarajućim hrvatskim normama. O tome obavješćuje
proizvođača i izvješćuje ostala tijela za ocjenu sukladnosti. Obavijest
proizvođaču mora sadržavati rezultate pregleda, naziv i adresu tijela za ocjenu
sukladnosti i obrazloženu odluku o ocjeni.

4.3.4    Proizvođač mora
obavješćivati tijelo za ocjenu sukladnosti koje je odobrilo sustav kvalitete o
svim poboljšanjima sustava kvalitete koje npr.
zahtjeva nova tehnologija i poimanje kvalitete.

Tijelo za ocjenu sukladnosti mora ispitati predložene promjene i donijeti
odluku da li poboljšan sustav kvalitete zadovoljava odgovarajuće odredbe ili je
potrebna ponovna ocjena. O svojoj odluci obavješćuje proizvođača. Obavijest
mora sadržavati rezultate kontrole i obrazloženu odluku o ocjeni.

4.3.5    Tijelo za ocjenu
sukladnosti koje povuče odobrenje sustava kvalitete mora o tome obavijestiti
ostala tijela za ocjenu sukladnosti i obrazložiti razloge svoje odluke.

4.4       Nadzor

4.4.1    Svrha je nadzora
osigurati da proizvođač uredno ispunjava obveze koje proizlaze iz odobrenog
sustava kvalitete.

4.4.2    Proizvođač mora tijelu za
ocjenu sukladnosti radi inspekcije omogućiti pristup mjestu kontrole,
ispitivanja i skladištenja i dostaviti mu sve potrebne obavijesti a posebno:

– dokumentaciju o sustavu kvalitete,

– zapise o kvaliteti kao što su izvješća o kontroli i podaci o ispitivanju,
podaci o umjeravanju,

– izvješće o osposobljenosti dotičnog osoblja, itd.

4.4.3    Tijelo za ocjenu
sukladnosti mora najmanje jednom u dvije godine obaviti provjeru kako bi osiguralo
da proizvođač održava i primjenjuje odobreni sustav kvalitete i mora dostaviti
proizvođaču izvješće o provjeri.

4.4.4    Tijelo za ocjenu
sukladnosti može nenajavljeno posjećivati proizvođača. Tijekom takvih posjeta
tijelo za ocjenu sukladnosti može provoditi ispitivanja aparata ili ih dati
ispitati. Ono proizvođaču mora dostaviti izvješće o inspekciji i izvješće o
ispitivanju, ako je ono provedeno.

4.4.5    Proizvođač može, na
zahtjev, zainteresiranim stranama dostaviti izvješća tijela za ocjenu sukladnosti.

5.
OVJERA

5.1       Ovjera
je dio postupka kojim proizvođač ili njegov ovlašteni predstavnik registriran u
Republici Hrvatskoj, osigurava i izjavljuje da su aparati podvrgnuti postupcima
propisanima u točki 5.3 ovoga Dodatka sukladni s tipom opisanim u certifikatu o
pregledu tipa i da zadovoljavaju zahtjeve ovoga Pravilnika.

5.2.      Proizvođač
ili njegov ovlašteni predstavnik registriran u Republici Hrvatskoj mora
poduzeti sve potrebne mjere da proizvodni postupak osigura sukladnost aparata s
tipom opisanim u certifikatu o pregledu tipa i da zadovoljava zahtjeve ovoga
Pravilnika. Proizvođač ili njegov ovlašteni predstavnik registriran u Republici
Hrvatskoj mora postaviti oznaku sukladnosti na svaki aparat i mora napisati
Izjavu o sukladnosti. Izjava o sukladnosti može obuhvatiti jedan ili više
aparata, a čuva ju proizvođač ili njegov ovlašteni predstavnik registriran u
Republici Hrvatskoj.

5.3       Tijelo
za ocjenu sukladnosti mora obaviti odgovarajuće preglede i ispitivanja radi
provjere sukladnosti aparata sa zahtjevima ovoga Pravilnika pregledom i
ispitivanjem svakog aparata, kako je to određeno u točki 5.4 ovoga Dodatka ili
pregledom i ispitivanjem aparata na statističkoj osnovi, kako je to određeno u
točki 5.5 ovoga Dodatka, prema izboru proizvođača.

5.4       Ovjera
svakog aparata

5.4.1    Svi se aparati moraju
pojedinačno pregledati i odgovarajuće ispitati prema odgovarajućoj normi(ama)
iz članka 5. ovoga Pravilnika ili njima jednakovrijednim ispitivanjima kako bi
se provjerila njihova sukladnost s tipom opisanim u certifikatu o pregledu tipa
i zahtjevima ovoga Pravilnika.

5.4.2    Tijelo za ocjenu
sukladnosti mora staviti ili dati staviti svoj identifikacijski broj na svaki
aparat i dati pisani certifikat o sukladnosti u odnosu na obavljena
ispitivanja. Certifikat o sukladnosti može obuhvatiti jedan ili više aparata.

5.4.3    Proizvođač ili njegov
ovlašteni predstavnik registriran u Republici Hrvatskoj mora moći predočiti, na
zahtjev, certifikate o sukladnosti koje je izdalo tijelo za ocjenu sukladnosti.

5.5
Statistička ovjera

5.5.1    Proizvođač mora dotične
aparate prikazati u obliku istovrsnih skupina i poduzeti sve potrebne mjere
kako bi osigurao da proizvodni proces daje istovrsne aparate svake proizvodne
skupine.

5.5.2    Statistička ovjera je
kako slijedi:

Aparati se moraju podvrgnuti statističkoj kontroli prema značajkama. Moraju se
razvrstati u prepoznatljive skupine koje se sastoje od jedinica istog modela i
koje su proizvedene u istim uvjetima. Skupina se pregledava u nenajavljenim
razmacima.

Aparati koji su odabrani kao uzorci pregledavaju se pojedinačno, a odgovarajuća
ispitivanja utvrđena odgovarajućom normom, odnosno normama iz članka 5. ovoga
Pravilnika ili njima jednakovrijedna ispitivanja, provode se u svrhu donošenja
odluke o prihvaćanju ili odbijanju skupine.

Primjenjuje se plan uzorkovanja sa sljedećim značajkama:

– razina kvalitete koja odgovara vjerojatnosti prihvaćanja od 95% s postotkom
nesukladnih između 0,5% i 1,5%,

– granična kvaliteta koja odgovara vjerojatnosti prihvaćanja od 5% s postotkom
nesukladnih između 5% i 10%.

5.5.3    Ukoliko se skupina
prihvaća, tijelo za ocjenu sukladnosti mora staviti ili dati staviti svoj
identifikacijski broj na svaki aparat i sastaviti pisani certifikat o
sukladnosti za obavljena ispitivanja. Svi aparati iz skupine mogu se staviti na
tržište, osim onih proizvoda za čiji je uzorak utvrđeno da nije sukladan.

Ukoliko je skupina odbijena, tijelo za ocjenu sukladnosti mora poduzeti
odgovarajuće mjere kako bi spriječilo njezino stavljanje na tržište. U slučaju
učestalog odbijanja skupina, tijelo za ocjenu sukladnosti može obustaviti
statističku ovjeru.

Proizvođač može, pod odgovornošću tijela za ocjenu sukladnosti, stavljati i
kasnije identifikacijski broj tijekom proizvodnje.

5.5.4    Proizvođač ili njegov
ovlašteni predstavnik registriran u Republici Hrvatskoj mora na zahtjev
predočiti certificate o sukladnosti izdane od tijela
za ocjenu sukladnosti.

6.
POJEDINAČNA OVJERA

6.1
Pojedinačna ovjera je postupak kojim proizvođač ili njegov ovlašteni
predstavnik registriran u Republici Hrvatskoj, osigurava i izjavljuje da je
aparat za koji je izdan certifikat propisan u točki 6.2 ovoga Dodatka, usklađen
sa zahtjevima ovoga Pravilnika. Proizvođač ili njegov ovlašteni predstavnik
registriran u Republici Hrvatskoj, mora na aparat postaviti oznaku sukladnosti
i sastaviti pisanu Izjavu o sukladnosti, koju mora čuvati.

6.2       Tijelo
za ocjenu sukladnosti mora pregledati aparat i obaviti odgovarajuća
ispitivanja, uzimajući u obzir konstrukcijsku dokumentaciju radi utvrđivanja
njegove sukladnosti s bitnim zahtjevima ovoga Pravilnika.

Tijelo za ocjenu sukladnosti mora staviti ili dati staviti svoj
identifikacijski broj na odobreni aparat i mora sastaviti pisani certifikat o
sukladnosti za obavljena ispitivanja.

6.3       Svrha
tehničke dokumentacije koja se odnosi na konstrukciju propisanu u Dodatku IV.
ovoga Pravilnika, je da omogući ispitivanje sukladnosti sa zahtjevima ovoga
Pravilnika i razumijevanje konstrukcije, izrade i uporabe.

Konstrukcijska dokumentacija propisana u Dodatku IV. ovoga Pravilnika mora biti
dostupna tijelu za ocjenu sukladnosti.

6.4       Ukoliko
tijelo za ocjenu sukladnosti to smatra neophodnim, pregledi i odgovarajuća
ispitivanja mogu se obaviti nakon ugradnje aparata.

6.5
Proizvođač ili njegov ovlašteni predstavnik registriran u Republici Hrvatskoj
mora na zahtjev predočiti certifikate o sukladnosti izdane od tijela za ocjenu
sukladnosti.

DODATAK III.

CE OZNAKA SUKLADNOSTI I
NATPISI

1. CE oznaka sukladnosti sastoji se od početnih
slova, kako je dolje prikazano:

![](dodatni/355933.gif)

CE oznaku prati identifikacijski broj
prijavljenog tijela, koji se postavlja tijekom proizvodne kontrole.

2. Aparat ili njegova natpisna pločica mora
nositi oznaku sukladnosti zajedno sa sljedećim podacima:

– naziv proizvođača ili njegova identifikacijska
oznaka,

– trgovački naziv aparata,

– podaci o električnom napajanju, ukoliko je
primjereno,

– kategorija aparata,

– zadnje dvije brojke godine u kojoj je
postavljena oznaka suklad­nosti.

Mogu se dodati potrebni podaci za ugradnju prema
vrsti aparata.

3. Ako je CE oznaka smanjena ili povećana, mora
se poštivati proporcionalnost mjera CE oznake iz točke 1. ovoga Dodatka.

Različiti dijelovi CE oznake moraju imati iste
vertikalne dimenzije koje ne smiju biti manje od 5 mm.

DODATAK IV.

KONSTRUKCIJSKA
DOKUMENTACIJA

Konstrukcijska dokumentacija mora sadržavati
sljedeće:

– opći opis aparata,

– osnovne skice i radioničke crteže i sheme
sastavnih dijelova, podsklopova, sklopova, itd.,

– opise i objašnjenja potrebna za razumjevanje gore navedenog, uključujući rad aparata,

– popise norma iz članka 5. ovoga Pravilnika,
koje su primijenjene u cijelosti ili djelomično, kao i opise rješenja koja su
usvojena radi sukladnosti s bitnim zahtjevima, ako nisu primijenjene norme iz
članka 5. ovoga Pravilnika,

– izvješća o ispitivanju,

– upute za ugradnju i korištenje.

Ukoliko je primjereno, konstrukcijska
dokumentacija mora sadržavati sljedeće:

– potvrde koje se odnose na opremu ugrađenu u
aparat,

– certifikate i potvrde koji se odnose na
proizvodne postupke i/ili kontrolu i/ili nadzor aparata,

– sve druge dokumente potrebne za ocjenu
sukladnosti za donošenje ocjene.

DODATAK V.

MINIMALNI KRITERIJI KOJE
JE POTREBNO ZADOVOLJITI PRI OVLAŠĆIVANJU TIJELAZA OCJENU SUKLADNOSTI

1. Tijelo, odgovorna osoba i osoblje odgovorno
za provođenje postupaka ocjenjivanja i ovjere ne mogu biti konstruktor,
proizvođač, dobavljač, montažer ili korisnik aparata nad kojim to tijelo vrši
kontrolu, a niti ovlašteni predstavnik tih strana. Oni ne smiju biti izravno
uključeni u konstrukciju, izradu, marketing ili održavanje aparata, a niti mogu
predstavljati strane koje su uključene u te aktivnosti. To ne isključuje
mogućnost razmjene tehničkih informacija između proizvođača aparata te tijela
za ocjenu sukladnosti.

2. Tijelo i njegovo osoblje moraju provoditi
postupke ocjenjivanja i ovjere s najvećim stupnjem profesionalnog pristupa i
stručne odgovornosti te ne smiju biti pod pritiskom ili utjecajem, posebno ne financijskim,
od strane osoba ili grupa u čijem su interesu rezultati inspekcije, a što bi
moglo utjecati na njihov sud ili rezultate ovjere.

3. Tijelo mora raspolagati potrebnim osobljem i
posjedovati potrebne prostore kako bi bilo u mogućnosti pravilno izvršiti
zadatke tehničke i administrativne prirode vezano za inspekcije i nadzor te
također mora imati pristup opremi potrebnoj za posebne provjere.

4. oman"'>4. govorno za inspekciju mora imati
sljedeće:

– odgovarajuće stručno i profesionalno
obrazovanje,

– adekvatno poznavanje zahtjeva inspekcija koje
izvršava te iskustvo na tom području,

– sposobnost potrebnu za izdavanje certifikata,
zapisa i izvještaja koji pokazuju da je inspekcija provedena.

5. Nepristranost osoblja zaduženog za inspekciju
mora biti zajamčena. Njihova naknada ne smije ovisiti o broju provedenih
inspekcija, a niti o dobivenim rezultatima.

6. Tijelo mora ugovoriti osiguranje od
odgovornosti osim ako njegovu odgovornost ne preuzme država u skladu s
nacionalnim zakonom ili ako sama država članica nije izravno odgovorna za
inspekcije.

7. Osoblje tijela mora poštivati tajnost
informacija koje dobije prilikom izvršavanja zadataka (osim prema nadležnim
administrativnim tijelima države u kojoj se odvijaju njihove aktivnosti) u
okviru ovog Pravilnika ili bilo koje odredbe nacionalnog zakona koja mu
omogućuje djelovanje.

Pravilnik, NN 135/2005-2524